Weeklag en stryd kan ink wees vir verhale van hoop | Netwerk24
Deur RRV 09 Februarie 2019 00:00
Ons gesprek gaan oor klaagliedere en stryd, maar ook oor hoop. Én oor teologie uit en vir Afrika. Die geleentheid is die jaarlikse teologiese dag van die fakulteit teologie aan die Universiteit Stellenbosch.
Die hoofspreker, die Suid-Afrikaanse teoloog en intellektueel Tinyiko Maluleke, wys in sy voordrag op die skade wat sekere vorme van teologie-beoefening op ons vasteland teweeggebring het, maar hy vra ook aandag vir die ryk bronne wat benut kan word vir 'n geloof en teologie wat ons gesitueerdheid in Afrika ernstig opneem.
Iewers in sy lesing verwys Maluleke na 'n vertelling waarmee die Ugandese teoloog Emmanuel Katongole sy boek Born from Lament: The Theology and Politics of Hope in Africa afsluit.
By die amptelike ondertekening in 2002 van die dokument wat aan twee jong gelowiges uit Oos-Afrika die status van martelare verleen, het die ink van pous Johannes Paulus II se pen opgeraak.
Hy leen toe die Afrika-aartsbiskop se pen, en vir Katongole (en Maluleke) word dit 'n simbool van die moontlikheid dat stories van hoop uit Afrika die ink word wat nuwe lewenskrag aan die Christendom se verhaal in die 21ste eeu sal verleen.
Katongole vra in sy boek hoe 'n politiek van hoop in Afrika lyk. Wat opval in sy bespreking van dié vraag, is dat hy nie hoop van verskriklike realiteite soos oorlog, geweld, uitbuiting, verkragting, korrupsie en armoede wil skei nie.
Maar wat Katongole wel ook in sy boek wil uitwys – onder meer deur die verhale van mense wat volgens hom hoop beliggaam – is dat hoop te midde van swaarkry en stryd vorm aanneem, ook dikwels as 'n argument en worstelstryd met God.
Daarom sy stelling, in aansluiting by sy boek se titel: "Hope is born from lament." Hoop is dus nie maar net 'n soort optimisme wat die oë vir die harde werklikheid sluit nie.
Een van die stories waarna Katongole in sy boek verwys, is die merkwaardige bediening van aartsbiskop Christophe Munzihirwa van die DRK. Hy het hom daarvoor beywer dat Rwandese vlugtelinge ná die volksmoord van 1994 met menslikheid en billikheid behandel word, en in die proses het hy met sy lewe geboet.
Katongole vra wat sy bediening gemotiveer het, en hy vind deel van die antwoord in een van Munzihirwa se gunsteling-uitdrukkings, 'n aanhaling wat ons herinner dat weeklag en worsteling inderdaad die ink vir verhale van hoop kan wees: